Филарет Колеса

**Филарет Колеса** (17. юлий 1871 – 3. марец 1947.) народзени у валалє Татарска (Заходна Україна, тераз Пищани, Стрийски реон - львовска обласц). Українско-совєтски етноґраф, фолклориста, композитор, музиколоґ и познаватель литератури. Полноправни член Научного дружтва мена Т. Шевченка (од 1909), ВУАС (од 1929). Посланїк Верховней ради Українскей ССР. Снователь українскей етноґрафскей музиколоґиї. Од 1891-1892. студирал на Универзитету у Бечу, окреме нащивйовал едукативни курси предаваньох о гармониї при познатому нємецкому композиторови Антонови Брукнерови. Року 1896. дипломовал на Универзитету у Львове.

## Музичне образованє
Уж у дзецинстве полюбел шпиванє и музику вообче. Вельки уплїв на музичним и фолклорним полю и заинтересовансоц на младого Филарета Колеса мал його старши брат – Колеса Иван Михайлович. Окреме го познєйше одушевйовала музична творчосц композитора и музиколоґа Миколи Лисенка, под чиїм уплївом ище вецей записовал, нє лєм народни шпиванки у своїм валалє и окруженю, алє и хорски композициї, як и вокални писнї аранжовани за рижни асамбли. (М. Лисенко у своїм опусу ма и даскельо руски шпиванки обробени за мишани хор. Тоти його композициї були часто на шпивацким репертоаре наших руских хорох). По законченю студийох постал професор у Львове, познєйше и на универзитету, директор Державного музею етноґрафиї у Львовe (од 1940), шеф оддїла у Львове Института за историю уметносци, фолклор и етноґрафию Академиї наукох Українскей ССР (од 1940). Учашнїк медзинародних конґресох фолклористох, музиколоґох и филолоґох (Прага, Варшава, Беч, Антверпен итд.).

## Зазберовач нродних писньох и мелоґраф
Попри велїх и дружтвених обовязкох и далєй зазберовал и записовал народни музични скарб. Особлїво го интересовали українски народни писнї такв. *Думи,* котрим пошвецел даскельо теорийни роботи-трактати. На поволанку Лесї Українки и єй супруга Климнета Квитки, вон 1908. року одпутовал до Восточней України, дзе з помоцу фоноґрафа (предходнїк нєшкайшого маґнетофона) записал вельке число* Думох* од народних шпивачох- кобзарох (кобзаре - народни шпиваче зоз провадзеньом инструмнета бандура)

Тоти нотни записи постали його основа капиталней роботи – зборнїка *Мелодiї* *українських дум* и цалей сериї теорийних студийох. З роботу українских* Думох* здобул 1918. року докторат славянскей филолоґиї на Бечским Универзитету. Проучавал ритем, мелодию, метрику и други елементи народних писньох реґиона Ґалициї, Волиниї и Лемкох. Компоновал велї композициї рижних формох а поготов и у народним духу.
 
## Записовач Руских писньох у Бачкей
Фиалрет Колеса бул перши записовач мелодийох народних писньох бачванских Руснацох. Року 1923. у Ужгородзе видал зборнїк *Народнi пiснi пiвденного Пидкарпаття* у котрим вєдно, зоз Закарпатскей України и Пряшовщини, обявел и штири шпиванки зоз Бачкей и їх мелодиї хтори предходно уж записал Володимир Гнатюк. Тиж у Ужгородзе 1938. року, Ф. Колеса видал други зборнїк народних писньох *Народнi* *писнi Пiдкарпатської Русi*.Тиж и до того зборнїка уписани даскельо руски писнї зоз Бачкей и їх мелодиї хтори записал од нашого писателя и визначного церковного дїяча Гавриїла Костелнїка. Пре тоти факти, мож повесц же Филарет Колеса основоположнїк музичней фолклористики Руснацох на тлу тедишнєй Югославиї.

## Награди
Фиалрет Колеса добитнїк велїх наградох за свойо нєвичерпни витирвали усиловносци и визначни роботи. Наградзени є зоз рижнима припознанями и високима наградами а найвизначнєйша то: *Орден Трудового Красного Знамени.*

Умар 3. марца 1947. у 75. року у Львове. Поховани є на фамелийним Личаковским теметове, улїца Мечникова 33, (польо 78).

## Литература
* Шуст Я. I. Ф. М. Колесса. — Київ, 1955.
* Грица С. Й. *Фольклористична діяльність Ф. М. Колесси*, в кн.: Колесса Ф. М., Мелодії українських народних дум. — Київ, 1969.
* *Дзвони*, християнски часопис, юлий 1994. рок, бок 12.
 
## Вонкашня вяза
* Народни и авторски композициї Завод за културу войводянских Руснацох, zavod.rs
* Филарет М.Колеса pisnji.org.ua
* Філарет Колесса – засновник українського етнографічного музикознавства dyvys.info

## Референси



Катеґория:Етноґрафи
Катеґория:Музиколоґове
Катеґория:Укрїнски академики
Катеґория:Композиторе
Катеґория:Фолклористи
Катеґория:17. юлий
Катеґория:Народзени 1871
Катеґория:3. марец
Катеґория:Умарли 1947